Muthambi vies oor kaal vrou in komiteevergaderingFaith Muthambi, komiteevoorsitter, het deelnemers aan die vergadering gevra om te verseker hulle verskyn voor ‘n aanvaarbare agtergrond. (Skermgreep) Die voorsitter van die portefeuljekomitee oor samewerkende regering en tradisionele sake, Faith Muthambi, het ŉ komiteelid kwaai voor stok gekry nadat ŉ kaal vrou in die agtergrond van sy skerm verskyn het. Die vergadering met die nasionale huis van tradisionele leiers (NHTL), oor inisiasie, en veral sterftes by inisiasieskole, het aanlyn plaasgevind. Die beeldmateriaal van die voorval het soos ŉ veldbrand versprei en Muthambi het die komitee daarvan gedistansieer. Die vrou het agter Xolile Ndevu, ŉ tradisionele leier, verskyn terwyl hy besig was met ŉ aanbieding. Muthambi onderbreek hom dan en sê daar is ŉ vrou agter hom wat nie “behoorlik geklee” is nie. “Ons sien alles. Jô! Asseblief. Het jy vir hulle gesê jy is in ŉ vergadering. Dit wat ons sien is baie ontstellend.” Muthambi sê dan ook dit is nie die eerste keer dat dit gebeur nie. Sy het later in ŉ verklaring oor die voorval gesê sy gaan met die NHTL in gesprek tree oor die voorval. “Die naakte vrou was nie deel van die vergadering nie. Sy was in dieselfde vertrek as die deelnemer wat in die vergadering was. Ons betreur en veroordeel die voorval ten sterkste,” het Muthambi gesê. Muthambi het deelnemers aan aanlyn vergaderings al vantevore gewaarsku dat hul rekenaarskerms aanvaarbare agtergronde moet vertoon. “Dit is betreurenswaardig dat die soort beeldmateriaal, wat ŉ verleentheid vir die komitee is, vir die tweede keer in ŉ vergadering tussen die komitee en die NHTL, verskyn. Die voorsitter van die NHTL, Ikosi Mahlangu, het die komitee en Suid-Afrikaners intussen onvoorwaardelik om verskoning gevra vir die “betreurenswaardige voorval”. Mahlangu sê dit het gebeur weens die onbedoelde inbreukmaking op die private ruimte van ŉ gesin. Hy sê weens Covid-19 moes mense aanpas en aanlynplatforms het tradisionele raadsale vervang omdat mense nou van enige plek kan werk. “Hoewel aanlyn vergaderings baie voordele het, is daar ook uitdagings. Aanlyn platforms het die geneigdheid om private ruimtes oor te neem omdat dit toelaat dat vergaderings soms langer as normale kantoorure duur en inbreuk maak op sommige gesinsbedrywighede, veral in die aand,” sê Mahlangu. “Baie mense vind dit moeilik om hul persoonlike en beroepslewe te versoen in ŉ plek wat voorheen ŉ private ruimte was waar gehaltetyd saam met die gesin deurgebring is.” Mahlangu sê die betrokkenes moet beskerm word teen enige vooroordeel wat vererger word deur die voortgesette deel van die beeldmateriaal. Hy sê die verspreiding daarvan maak verder inbreuk op die gesin se regte en skend hulle waardigheid. “Hoewel die vrou in die video nie bewus was dat die kamera aan was en dat sy sigbaar op die aanlyn platforms was nie, het die situasie ŉ ongelukkige prentjie geskets van wat kan gebeur as werk die persoonlike gesinsruimte binnekom.” Mahlangu sê in sommige gevalle is daar nie afsonderlike plekke vir werk nie en amptenare werk in dieselfde ruimte wat die res van die gesin gebruik.